text: Koncert i container 
  28 februar 2014 kl. 10.15
  I en container på gågaden i Horsens vil der blive spillet klassiske koncerter.
  Der er kun plads til et publikum på ni i containeren. Til gengæld varer koncerterne højst fem minutter.
  Det er Festivalen Holmboe i Horsens, der står bag koncerterne i containeren. Det foregår den 7. og den 8. marts.
  - Mange tror at en klassisk musikfestival er noget for de få og indviede, selvom det slet ikke forholder sig sådan. Med koncert-containeren får vi mulighed for at bringe levende klassisk musik ud i byrummet og møde folk, hvor de er - også alle dem, der ikke tror de bryder sig om klassisk. Måske kan det gøre en forskel at opleve en klassisk musiker spille live - ganske tæt på, siger Festivalkoordinator Lene Bjarke Skov.
  Se mere om festivalen på holmboeihorsens.dk
  